Mandat for brukerutvalget ved NAV Hjelpemiddelsentral Vestfold og Telemark

NAV Hjelpemiddelsentral Vestfold og Telemark har et eget lokalt brukerutvalg

Formål

Hensikten med utvalget er å kvalitetssikre og utvikle tilbudet til brukerne gjennom brukermedvirkning på systemnivå. Brukermedvirkning på systemnivå skal understøtte NAVs overordnede mål om en arbeids- og velferdsforvaltning som er tilpasset brukernes behov.

Brukerutvalget skal arbeide med å identifisere og følge opp viktige innsatsområder og skal bidra til å sikre brukermedvirkning innen NAV Hjelpemiddelsentral Vestfold og Telemark sine tjenesteområder som har betydning for brukerne.

Brukerutvalget er et rådgivende organ for ledelsen ved NAV Hjelpemiddelsentral Vestfold og Telemark.

Felles betegnelser og definisjoner

”Bruker” er i denne sammenheng en som er i kontakt med NAV Hjelpemiddelsentral Vestfold og Telemark for å få sin henvendelse eller sak behandlet. I de tilfellene der bruker selv ikke er i stand til å ivareta brukerrettighetene sine, regnes også pårørende/foresatt og verge som bruker.

”Brukermedvirkning” betyr i denne sammenheng at brukerrepresentantene medvirker som premissleverandør i forberedelse til beslutninger. Brukerutvalget i NAV Hjelpemiddelsentral Vestfold og Telemark omfatter brukermedvirkning på systemnivå.

Administrasjon og arbeidsform

1. Utvalget skal ikke behandle enkeltsaker
2. Utvalget skal ikke ha beslutningsmyndighet, men være noe mer enn et forum for utveksling av informasjon**.**
3. Utvalget skal bidra til god kvalitet på tjenestetilbudet gjennom å være:

* En rådgivende instans i forbindelse med hjelpemiddelsentralens satsningsområder, prioriteringer, virksomhetsplaner og konkrete tiltak og tjenester på hjelpemiddelområdet. Innspill skal vektlegges og utvide beslutningsgrunnlaget.
* En gruppe som drøfter og gir innspill til prosjekter, utviklingstrekk på kritiske områder, virkemidler, metodeutvikling og kompetansetiltak.
* En rapportør på faktiske og utilsiktede virkninger av regelverk og rutiner.
* En initiativtaker til samarbeidstiltak og informasjonstiltak som brukerne selv ser behov for.
* En kanal for gjensidig åpenhet og utveksling av informasjon av særlig betydning for brukere.
* Et forum for systematiske tilbakemeldinger om opplevelsen av tjenestetilbudet og servicenivået på hjelpemiddelområdet.

1. Utvalget skal bestå av brukerrepresentanter, representanter fra KS (kommunene), Sykehusene i Vestfold og Telemark og NAV Hjelpemiddelsentral Vestfold og Telemark. Det bør ikke være flere representanter fra hjelpemiddelsentralen enn fra brukersiden.
2. Utvalget ledes av avdelingsdirektøren for hjelpemiddelsentralen eller den denne bemyndiger.
3. Hjelpemiddelsentralen har sekretariatsfunksjonen.
4. Utvalget skal ha 4 møter per år. Datoene for møtene settes opp i januar. Det skal gis skriftlig innkalling til møtene, senest 2 uker før møtedato. Saker fra medlemmene meldes før sakspapirer sendes ut Det skrives referat fra møtene som sendes ut etter møtet. Saker/henvendelser til utvalget som krever svar mellom møter og som ikke umiddelbart kommer i referatet, skal besvares skriftlig av den som behandler saken. Medlemmene har to uker på seg til å gi innspill til referatet før det legges ut på NAVs hjemmeside. Referat sendes også til vararepresentantene, sykehusenes postmottak, KS, SAFO og FFO.
5. Reiseutgifter og møtegodtgjørelse for brukerrepresentantene som deltar i enhetens områdeutvalg dekkes av NAV Hjelpemiddelsentral Vestfold og Telemark. Reiseutgifter dekkes etter Statens reiseregulativ. Se det med godtgjørelse nedenfor.

Sammensetning

Brukerutvalget består av 11 faste medlemmer med vara:

* Samarbeidsforumet av funksjonshemmedes organisasjoner (SAFO) 2 faste + 2 vara
* Funksjonshemmedes fellesorganisasjon (FFO) 2 faste + 2 vara
* Kommunene/Kommunenes sentralforbund (KS) 2 faste + 2 vara
* Sykehuset i Vestfold (Tønsberg) 1 fast + 1 vara
* Sykehuset i Telemark (Skien) 1 fast + 1 vara
* Hjelpemiddelsentralen (HMS) 3 faste + 2 vara.

Det er et ønske at områdene syn, hørsel, bevegelse, kommunikasjon og kognisjon er representert fra brukerorganisasjonene.

Den enkelte representant har ved eget fravær en forpliktelse til å kalle inn sin vararepresentant. Varamedlemmer innkalles vanligvis ikke til møtene, men det sendes kopi av sakspapirer.

Oppnevningen av brukerrepresentanter gjelder for 2 år av gangen og for maks 3 perioder.

Andre representanter kan inviteres inn i møtene på særskilte temaer.

Godtgjørelse

* Utvalgsgodtgjørelse gis til utvalgsmedlemmer som ikke er tilsatt i Arbeids- og

velferdsetaten og som ikke er i ordinært arbeid. Utvalgsgodtgjørelsen gis for faktisk

medgått tid for arbeid inntil 6 timer. Veiledende satser i Statens personalhåndbok gjelder

(se kap.10.14.2). Utvalgsgodtgjørelse utbetales ikke ved sykdom eller annet fravær.

Utvalgsgodtgjørelsen er definert som honorar og ikke betaling av tjeneste. Det kan

derfor ikke beregnes merverdiavgift eller noen annen form for avgift som kommer i

tillegg til selve godtgjøringen. Den inngår ikke i feriepengegrunnlaget og er heller ikke

pensjonsgivende. Utvalgsgodtgjørelsen er personlig og kan ikke utbetales til

organisasjoner.

* Refusjon for reiseutgifter gis etter bestemmelsene i Statens regulativ for reiser

innenlands

* Tapt arbeidsfortjeneste: Dersom deltakelsen i utvalget medfører tapt arbeidsfortjeneste

skal det gis erstatning etter gjeldende satser i Statens personalhåndbok. Her skilles det

mellom tap og sannsynliggjort tap (se kap. 10.14.2 III hvor også satsene fremgår).

Brukerutvalget bør jevnlig evaluere sin virksomhet, vurdere resultatene av arbeidet og

planlegge eventuelle endringer.

Evaluering

Etter hver to-årsperiode evalueres utvalgets arbeid. Mandatet gjennomgås ved to-årsperiodens slutt. Hjelpemiddelsentralen har ansvar for å varsle i august annethvert år SAFO, FFO, KS og Sykehusene i Vestfold og Telemark om at nyvalg må foretas.